EURÓPSKA KOMISIA V Bruseli14. 9. 2016 COM(2016) 585 final SPRÁVA KOMISIE EURÓPSKEMU PARLAMENTU A RADE O VONKAJŠÍCH ČINNOSTIACH EIB S ROZPOČTOVOU ZÁRUKOU EÚ V ROKU 2015 {SWD(2016) 296 final}



1.ÚVOD Rozhodnutím Európskeho parlamentu a Rady č. 466/2014/EÚ zo 16. apríla 2014 sa Európskej investičnej banke (ďalej len „EIB“) poskytuje záruka EÚ na pokrytie strát z finančných operácií určených na projekty mimo Únie v období rokov 2014 – 2020 (ďalej len „rozhodnutie“ alebo „záruka EÚ“). V tomto rozhodnutí sa od Komisie vyžaduje, aby každý rok predkladala správu o vonkajších činnostiach EIB s rozpočtovou zárukou EÚ, ktorá vychádza z každoročných správ EIB. Na základe rozhodnutia Európskeho parlamentu a Rady č. 466/2014/EÚ vzťahujúceho sa na obdobie rokov 2014 – 2020 bola vypracovaná táto správa za rok 2015 s ohľadom na požiadavky tohto právneho rámca. Táto správa obsahuje aj zhrnutie operácií uskutočňovaných na vlastné riziko, ktoré EIB vykonala v roku 2015 v regiónoch, na ktoré sa vzťahuje uvedené rozhodnutie. Operácie EIB v afrických, karibských a tichomorských krajinách (AKT) a zámorských krajinách a územiach (ZKÚ) sú uvedené v samostatnej výročnej správe. Rozhodnutím (ďalej len „mandát“) sa stanovuje maximálny strop pre záruku EÚ vo výške 30 miliárd EUR rozdelený na fixný strop vo výške 27 miliárd EUR a na voliteľnú doplnkovú sumu vo výške 3 miliardy EUR. O aktivácii voliteľnej sumy, ako aj o jej regionálnom rozdelení rozhodne Európsky parlament a Rada po priebežnom preskúmaní mandátu. Rozhodnutím (466/2014/EÚ) sa nemenia tri ambiciózne ciele rozšírenia záruky EÚ: podpora rastu miestneho súkromného sektora, rozvoj sociálnej a hospodárskej infraštruktúry a opatrenia v oblasti zmeny klímy – a ako základný cieľ posilnenie regionálnej integrácie zostávajú v novom rozhodnutí nezmenené. Mandát nadobudol účinnosť podpísaním dohody o záruke 25. júla 2014. Podrobnejšie informácie a štatistické tabuľky týkajúce sa uvedených činností vrátane informácií o jednotlivých projektoch, odvetviach, krajinách a regiónoch sú uvedené v pripojenom pracovnom dokumente útvarov Komisie. Po štvrtok roku vykonávania rámca merania výsledkov (ďalej len „REM“) EIB sa v tejto správe poskytujú informácie o očakávaných výsledkoch na základe finančných operácií EIB podpísaných v roku 2015. 2.HLAVNÉ VÝSLEDKY V roku 2015 podpísala EIB pre regióny, na ktoré sa vzťahuje mechanizmus externého pôžičkového mandátu (ELM) celkovo 6,7 miliardy EUR, čo sa takmer rovná sume podpísaných úverov v predošlom roku (6,8 miliardy EUR). Z tejto sumy boli takmer tri štvrtiny (72 %, 4,8 miliardy EUR) prefinancované cez ELM so zárukou EÚ, čo predstavuje oproti roku 2014 nárast o 16 %. Pomer pôžičiek využívajúcich komplexnú záruku EÚ, ktorá sa používa na krytie operácií na vnútroštátnej a nižšej úrovni predstavoval 4,4 miliardy EUR (92 %), zatiaľ čo pri 0,4 miliardách EUR (8 %) bola použitá záruka na politické riziká EÚ na krytie operácií na úrovni súkromného sektora. Financovanie v rámci nástrojov EIB vykonávaných na vlastné riziko sa znížilo o 0,7 miliardy EUR na 1,9 miliardy EUR. Hnacou silou celkových objemov v roku 2015 boli najmä dobré výsledky v krajinách Východného partnerstva, v Rusku a regiónoch Ázie a Latinskej Ameriky. EIB naďalej preukazovala, že je odhodlaná podporovať program Únie v oblasti zmeny klímy. Rada EIB prijala v septembri 2015 stratégiu boja proti zmene klímy s cieľom usmerňovať všetky opatrenia EIB v rámci Únie aj mimo nej. V regiónoch, na ktoré sa vzťahuje rozhodnutie, zostávajú podpísané operácie EIB výrazne nad 25 percentným prahom stanoveným v rozhodnutí. Na konci roka 2015 dosiahol kumulatívny pomer opatrení v oblasti klímy 35 % v období mandátu 2014 – 2020. V oblasti zmeny klímy bolo v roku 2015 v regiónoch ELM na pôžičky použitých 2,1 miliardy EUR. Ázia je hlavným prispievateľom k tomuto cieľu, keďže zmena klímy bola v tomto regióne definovaná ako kľúčová priorita. V roku 2015 sa okrem toho 32 % celkovej sumy operácií podpísaných v regiónoch ELM, t. j. 2,2 miliardy EUR, použije na podporu prierezového cieľa regionálnej integrácie. Ide o priečny cieľ ELM prepojenia energetických sietí, dopravy, regionálnych akciových fondov a podpory konvergencie cez rozvoj miestneho súkromného sektora. V roku 2015, ktorý bol v poradí štvrtým rokom vykonávania rámca REM, EIB oznámila, že podľa očakávaní by 100 % nových operácií podpísaných v regiónoch, na ktoré sa vzťahuje mandát, malo mať buď výborný, alebo dobrý prínos k plneniu cieľov mandátu. Očakáva sa, že pri zhruba 88 % nových projektov sa dosiahnu buď výborné, alebo dobré výsledky z hľadiska očakávaného vplyvu, kvality a spoľahlivosti projektov. Ďalej sa očakáva, že vyše 80 % nových projektov bude spojených buď s vysokou, alebo významnou prínosnosťou novej hodnoty zo strany EIB. Vlastná správa EIB o výsledkoch operácií EIB mimo Úniu (vrátane operácií v krajinách AKT a ZKÚ) v roku 2015 bude čoskoro uverejnená na jej webovom sídle. V rozhodnutí sa zdôrazňuje silné prepojenie vonkajšej činnosti EIB a vonkajších politík, programov a nástrojov Únie, pričom treba pripomenúť, že počas roka 2015 EIB naďalej úzko spolupracovala s Komisiou a ESVČ v záujme väčšej konzistentnosti a súdržnosti činností EIB s cieľmi zahraničnej politiky Únie. V tejto súvislosti Komisia spolu s EIB a v spolupráci s ESVČ aktualizovali znenie regionálnych technických operačných usmernení (ďalej len „RTOG“), ktoré boli predložené Parlamentu a Rade v máji 2015. RTOG sa uplatňujú na operácie EIB so zárukou EÚ na obdobie rokov 2014 – 2020. V týchto RTOG sa poskytujú pokyny na zosúladenie rozsahu intervencií EIB v rozličných regiónoch s politikami, programami a nástrojmi Únie. 3.FINANČNÉ OPERÁCIE 3.1.PREHĽAD FINANČNÝCH OPERÁCIÍ EIB PODPÍSANÝCH V ROKU 2015 PODĽA PRÍSPEVKOV DO CIEĽOV POLITIKY ÚNIE V rozhodnutí sa stanovujú tri rámcové horizontálne ciele pre všetky regióny, na ktoré sa vzťahuje rozpočtová záruka EÚ: i) rozvoj miestneho súkromného sektora, najmä podpora malých a stredných podnikov (ďalej len „SME“), ii) rozvoj sociálnej a hospodárskej infraštruktúry, iii) zmiernenie zmeny klímy a prispôsobenie sa tejto zmene. Medzi ďalšie základné ciele patrí prínos k uplatňovaniu všeobecných zásad, ktorými sa riadi vonkajšia činnosť, ako sa uvádza v článku 21 Zmluvy o EÚ, a k regionálnej integrácii medzi partnerskými krajinami vrátane hospodárskej integrácie medzi predvstupovými krajinami, susediacimi krajinami a Úniou. Z celkovej sumy odsúhlasenej pre regióny ELM v roku 2015 sa 40 % (2,7 miliardy EUR) použije na podporu rozvoja miestneho súkromného sektora, najmä prostredníctvom zlepšenia prístupu k finančným prostriedkom pre malé a stredné podniky, mikropodniky a malé spoločnosti so strednou trhovou kapitalizáciou. 60 % (4,0 miliardy EUR) sa použije ako príspevok na rozvoj sociálnej a hospodárskej infraštruktúry. Všetky operácie EIB mimo Úniu podporujú jeden alebo oba z týchto cieľov. Cieľ zmiernenia zmeny klímy a adaptácie na zmenu klímy možno sám o sebe označiť za prierezový cieľ. 32 % poskytovaných úverov (2,1 miliardy EUR) sa použije na prierezový cieľ zmiernenia zmeny klímy a adaptácie na zmenu klímy.

Podobne sa 32 %, resp. 2,2 miliardy EUR použije na podporu prierezového cieľa regionálnej integrácie prostredníctvom rozvoja infraštruktúry a podpory prístupu miestneho súkromného sektora k financovaniu. Graf 1 zobrazuje prínos k plneniu cieľov mandátu so zohľadnením operácií vykonaných v roku 2015 na základe mandátu ako aj na základe nástrojov vykonávaných na vlastné riziko. Graf č. 1: Prínos k plneniu cieľov mandátu (% a suma príspevku) Zvyšok časti predkladá očakávané a dosiahnuté výsledky z hľadiska cieľov politík EÚ, zaznamenané podľa rámca merania výsledkov (ReM). Obsahom časti v súvislosti s očakávanými výsledkami nie sú všetky zmluvy podpísané v roku 2015, ale iba všetky projekty, u ktorých bola prvá zmluva o financovaní podpísaná v roku 2015 (označované ako „nové projekty“). Týmto sa predchádza dvojitému započítavaniu výsledkov projektov s viacerými zmluvami o financovaní podpísanými v po sebe nasledujúcich rokoch. To znamená, že objemy úverov uvedené v tejto časti označujú celkové objemy schválené výhradne pre nové projekty. Okrem toho nemusia byť z dôvodu použitej metodiky objemy úverov a počty projektov vždy plne porovnateľné. Rozvoj miestneho súkromného sektora, najmä podpora malých a stredných podnikov Podpora EIB v rámci rozvoja miestneho súkromného sektora sa týka tvorby podmienok, ktoré umožňujú ľuďom na rozvojových a rozvíjajúcich sa trhoch rozvíjať a rozširovať podnikanie a tým vytvárať pracovné miesta, zabezpečiť tovary a služby, prekonať chudobu a nedostatok potravín a zvýšiť životnú úroveň. Udržateľný sociálny a ekonomický rozvoj nemôže byť v konečnom dôsledku dosiahnutý bez rozvoja súkromného sektora. Táto podpora má rôzne formy: rozširovanie úverových liniek na miestnych finančných sprostredkovateľov (najmä banky) na poskytovanie úverov malým a stredným podnikom, účasť vo fondoch súkromného kapitálu a rizikového kapitálu pre spoločnosti s veľkým potenciálom rastu, kapitálové financovanie pre poskytovateľov mikrofinancovania, a poskytovanie priamych úverov väčším spoločnostiam. Dvadsať šesť nových projektov podpísaných v roku 2015 podporí rozvoj miestneho súkromného sektora. Celkové schválené financovanie EIB na tieto projekty dosahuje 2,9 miliardy EUR. V dvadsiatich prípadoch ide o úverové linky na podporu malých a stredných podnikov, 1 projekt podporuje mikrofinančné aktivity prostredníctvom investičného nástroja pre mikrofinancovanie, a 5 projektov podporuje aktivity spojené s výskumom a rozvojom a investičné projekty veľkých firiem. Rozvoj sociálnej a hospodárskej infraštruktúry Rozvoj sociálnej a hospodárskej infraštruktúry – od ciest a energetických systémov po zdravotnícke zariadenia a širokopásmové internetové služby – je jedným z pilierov vývoja. Toto platí aj v prípadoch, kde je financovanie z verejných zdrojov životne dôležité. Infraštruktúra je často verejným statkom, ktorý má veľmi pozitívne účinky pre ekonomiku, životné prostredie a blaho ľudí. EIB podporuje projekty v oblasti infraštruktúry v celom rade odvetví. V roku 2015 bolo v regiónoch ELM realizovaných 29 nových projektov, ktoré prispeli k rozvoju sociálnej a hospodárskej infraštruktúry. Celkové schválené financovanie EIB na tieto projekty dosahuje 3,9 miliardy EUR. V oblasti energetiky EIB podpísala zmluvy na 11 nových projektov v roku 2015, z ktorých sa 5 zameriava na rozšírenie a modernizáciu prenosových a distribučných sietí. V rámci týchto projektov bude k sieti pripojených ďalších 273 300 domácností. Projekty prenosových sietí tiež pokrývajú domáci dopyt rozširovaním schopnosti existujúcich sietí integrovať výrobu elektriny z obnoviteľných zdrojov energie, ako sú veterná alebo vodná energia. 5 projektov sa v roku 2015 sústredí na produkciu energie, tri z nich na rozvoj obnoviteľných zdrojov energie. Spolu vygenerujú dostatok elektrickej energie na zásobovanie 2,45 milióna ľudí v dotknutých krajinách. V jednom prípade preberá EIB riziko z projektov výroby energie z vody, projektov prenosovej sústavy a energetickej účinnosti, ktoré na Ukrajine začala Svetová banka. Týmto krokom sa v kratšom časovom horizonte Svetovej banke uvoľnia úverové kapacity na pomoc financovania dovozu energie na Ukrajinu, aby nedošlo k vzniku závažnej energetickej krízy. EIB podpísala 6 nových projektov v sektore dopravy. Patria medzi ne rozvoj medzimestských železničných spojení, nových mestských dopravných systémov a zlepšovanie cestnej dopravy modernizáciou povrchov vozoviek. V oblasti vody a hygienických zariadení boli v roku 2015 podpísané 4 projekty. Spolu zlepšia dodávky alebo prístup k bezpečnej pitnej vode pre približne 1,6 milióna domácností. Možno očakávať, že takýto zlepšený prístup bude mať zásadný efekt v krajinách, v ktorých je zlé zásobovanie vodou jednou z hlavných príčin ochorení, ako aj značnou finančnou a časovou záťažou pre domácnosti s nízkymi príjmami. Jeden projekt z oblasti nakladania s pevnými odpadmi značne prispeje k riadeniu vplyvov nakladania s odpadom na životné prostredie. V rámci poľnohospodárstva a lesníctva boli podpísané dva projekty. Projekt v lesníctve podporí zalesnenie viac ako 80 000 hektárov znehodnotenej pôdy, rehabilitáciu lesov na rozlohe 20 000 hektárov a protierózne opatrenia na ďalších 155 000 hektároch. Podrobné informácie o financovaných projektoch sú uvedené v pracovnom dokumente útvarov Komisie. Zmiernenie zmeny klímy a prispôsobenie sa tejto zmene Nakoľko sú príčina aj dôsledky zmeny klímy globálne, rozšírenie financovania súvisiaceho so zmenou klímy za hranice Únie je životne dôležitou súčasťou vonkajšej rozvojovej politiky Únie. EIB zohráva v týchto snahách kľúčovú úlohu. Jej podpora na opatrenia v oblasti klímy zostala vysoká aj v roku 2015 s celkovým objemom podpísaných úverov vo výške 2 miliardy EUR, čo predstavuje viac ako 30 % všetkých podpísaných úverov v regiónoch, na ktoré sa vzťahuje mandát. Táto úroveň je podobná sume zaznamenanej v minulom roku a značne prevyšuje všeobecný cieľ EIB stanovený na 25 % celkového objemu poskytnutých úverov . A teda mandát významne prispieva k cieľom v oblasti zmeny klímy, so silným dôrazom na postupy zmiernenia klimatických zmien prostredníctvom 92 % finančných operácií EIB. 8 % smeruje na adaptáciu na zmenu klímy.

Prevažná väčšina úverov na opatrenia v oblasti klímy naďalej smeruje do projektov v doprave a energetike, čo spoločne v roku 2015 tvorí 68 % nových úverov na opatrenia v oblasti klímy mimo Únie. Sektor poľnohospodárstva a lesníctva takisto naďalej zohráva dôležitú úlohu. Nové opatrenia v oblasti klímy v roku 2015 zahŕňajú šesť projektov v sektore dopravy. Zahŕňajú, okrem iného, výstavbu trás metra a zavádzanie systémov mestskej hromadnej dopravy. Osem nových projektov v energetickom sektore v roku 2015 prispeje k zmierneniu klimatických zmien, podobne ako množstvo multisektorových projektov so zložkou zameranou na výrobu energie z obnoviteľných zdrojov. Investície do poľnohospodárstva a lesníctva môžu zohrávať rozhodujúcu úlohu, nielen pri zmierňovaní zmien klímy viazaním uhlíka, ale tiež zvyšovaním odolnosti systémov výroby potravín voči meniacim sa klimatickým modelom. Projekt zalesňovania prispieva nielen k zmierneniu zmien klímy viazaním uhlíka, ale aj k prispôsobeniu sa dôsledkom zmeny klímy zameraním sa na protierózne opatrenia. Tento druhý rozmer úverového financovania v oblasti klímy sa často prehliada kvôli zdržanlivému postoju k pôžičkám na prispôsobovanie sa dôsledkom zmeny klímy, ako aj nízkej príťažlivosti tohto sektora pre investorov zo súkromného sektora. Vzhľadom na to, že regióny, na ktoré sa vzťahuje rozhodnutie, sú osobitne zraniteľné voči súčasnej premenlivosti klímy a budúcej zmene klímy, EIB zvyšuje integráciu odolnosti voči zmene klímy do projektov. To zahŕňa podporu technickej pomoci a vhodné opatrenia plánovania, ako aj podporu osobitných investícií na prispôsobenie sa dôsledkom zmeny klímy, ako sú protipovodňové opatrenia a ochranné opatrenia. Úsilie EIB v začleňovaní cieľov v oblasti zmeny klímy obsahuje program Carbon Footprint Exercise, ktorý odhaduje a oznamuje emisie skleníkových plynov jej projektov. V roku 2015 program Carbon Footprint Exercise zahŕňal 23 projektov z regiónov ELM. Tieto zastupujú podpísané alebo alokované finančné operácie EIB vo výške celkovo 2,7 miliardy EUR. Súvisiace celkové absolútne emisie skleníkových plynov sa odhadujú na úrovni 1,4 milióna ton ekvivalentu CO2/rok (absolútne čísla sú nízke vzhľadom na veľký počet lesníckych projektov, ktoré budú ukladať CO2) s celkovou úsporou/zamedzením emisií na odhadovanej úrovni 1,3 milióna ton ekvivalentu CO2/rok z rovnakého financovania. Klimatická stratégia ELM i nedávno schválená klimatická stratégia EIB majú ako prioritu presadzovanie prístupov riadenia rizík na zvýšenie odolnosti majetku, spoločenstiev a ekosystémov súvisiacich s projektmi EIB. EIB vyvíja sadu nástrojov na vyhodnocovanie klimatického rizika a slabých miest naprieč sektormi a regiónmi, ktoré budú identifikovať a riešiť slabiny projektov. Tieto nástroje umožnia EIB stanoviť si priority a podporiť opatrenia na prispôsobenie v jej financovaní. EIB sa Európskemu parlamentu zaviazala vykonávať systematický skríning všetkých nových ELM (a AKT) operácii a ich klimatických rizík ešte vo fáze pred vyhodnotením, s cieľom riešiť slabiny projektov. Systém je stále v konečnom štádiu vývoja, ale do roku 2017 sa počíta s jeho plnou integráciou. V roku 2015 bol takýto skríning vykonaný na všetkých projektoch v rámci ELM. Značná časť projektov bola klasifikovaná ako stredne až vysoko riziková. Regionálna integrácia V roku 2015 podpísala EIB spolu 16 zmlúv o financovaní vo výške 2,3 miliardy EUR (1,6 miliardy EUR v roku 2014), ktoré prispievajú k regionálnej integrácii. Deväť úverových liniek (1 255 miliónov EUR) bude podporovať regionálnu integráciu najmä v regióne predvstupových krajín prostredníctvom podpory medzinárodnej spolupráce a zbližovania ich hospodárstiev s hospodárstvami Únie. V sektore dopravy sa tri podpísané projekty zameriavajú na uľahčenie cezhraničnej mobility (524 miliónov EUR). Zvyšné 4 projekty podpísané v roku 2015 v rámci regionálnej integrácie sú z oblastí poľnohospodárstva, vodohospodárstva, energetiky a nakladania s pevnými odpadmi. 3.2.PREHĽAD OBJEMU FINANCOVANIA EIB V REGIÓNOCH, NA KTORÉ SA VZŤAHUJE ROZHODNUTIE Tabuľka 1 uvádza prehľad objemu financovania EIB v regiónoch, na ktoré sa vzťahujú rozhodnutia, za rok 2015. Tabuľka č. 1: Finančné operácie EIB podpísané v roku 2015 Krajiny pôsobenia Operácie so zárukou EÚ Operácie EIB vykonávané na vlastné riziko Spolu (v miliónoch EUR) Komplexná záruka Krytie politických rizík Spolu Predvstupové krajiny 957 0 957 1 565 2 522 Stredozemské krajiny 1 211 65 1 276 141 1 417 Krajiny Východného partnerstva a Rusko 1 426 55 1 481 0 1 481 Ázia a Latinská Amerika 821 150 971 150 1 121 Južná Afrika 50 100 150 0 150 Spolu 4 465 370 4 835 1 856 6 691 Poznámky: Okrem uvedených objemov financovania z vlastných zdrojov EIB bola zo zdrojov tretích strán v Stredozemí podpísaná jedna operácia

v oblasti mikrofinancovania vo výške 2 miliónov EUR. Podiel činnosti na základe záruky EÚ z hľadiska celkového objemu sa v roku 2015 zvýšil o 16 % a dosiahol 4,8 miliardy EUR (4,2 miliardy EUR v roku 2014), resp. 72 % celkového financovania v regiónoch, na ktoré sa vzťahuje rozhodnutie, za rok 2015. Podiel činnosti EIB vykonávanej na vlastné riziko sa znížil o 28 % a dosiahol 1,9 miliardy EUR. Okolo 92 % operácií financovaných na vlastné riziko EIB v roku 2015 bolo podpísaných v predvstupových krajinách a v krajinách Ázie a Latinskej Ameriky a zostávajúcich 8 % v oblasti Stredozemia. Celý objem financovania vo Východnom partnerstve a v Južnej Afrike bol podpísaný so zárukou EÚ. V roku 2015 sa na 92 % úverov podpísaných so zárukou EÚ vzťahovala komplexná záruka (4,5 miliardy EUR), ktorá sa používa na krytie operácií na vnútroštátnej a nižšej úrovni, zatiaľ čo na 8 % úverov sa použila záruka na politické riziká (0,4 miliardy EUR) na krytie operácií na úrovni súkromného sektora. Tabuľka č. 2: Súhrn čistých podpísaných úverov v porovnaní so stropmi súčasného mandátu EÚ na roky 2014 – 2020 v miliónoch EUR Strop Čisté podpísané úvery (v mil. EUR) Čisté podpísané úvery ako % stropu mandátu Predvstupové krajiny 8,739 1 157 13 % Stredozemie 9,606 1 656 17 % Krajiny Východného partnerstva a Rusko 4,831 2571 53 % Ázia a Latinská Amerika 3,407 1 386 41 % Južná Afrika 416 150 36 % Spolu pre regióny, na ktoré sa vzťahuje mandát 27,000 6 920 26 % Ako je uvedené v Tabuľke 2, po 1,5 roku financovania cez ELM na roky 2014 – 2020 (uplynulo 21 % času realizácie) dosiahli kumulatívne podpisy v rámci ELM 6,9 miliardy EUR, čo zodpovedá miere čerpania 26 % (nárast z 8 % na do konca roka 2014). Miera využitia v regióne krajín Východného partnerstva a Ruska presiahla 50 %. Nasleduje Ázia a Latinská Amerika s 41 percentami a Južná Afrika s 36 percentami. Nesplácanie úrokov a splátok úverov zo strany sýrskej vlády pokračovalo aj v roku 2015. Na konci roka 2015 predstavovali kumulatívne platby z garančného fondu týkajúce sa výziev EIB spolu 202,89 milióna EUR, z toho 60,16 milióna EUR bolo vyplatených v roku 2015.

Diagram 2: Ročný vývoj objemu úverov EIB z vlastných zdrojov EIB Graf 2 zobrazuje vývoj úverového financovania cez Mandát a nástroje vykonávané na vlastné riziko v rokoch 2007 až 2015. Počas celého obdobia ťaží v priemere 65 % financovania v týchto regiónoch z Mandátu so zárukou EÚ, s ročnými výkyvmi medzi 47 a 78 percentami. Z hľadiska počtu projektov bolo v roku 2015 podpísané financovanie 38 projektov so zárukou EÚ (42 v roku 2013) a 16 projektov na vlastné riziko EIB (v roku 2014 bolo podpísaných 23 projektov). Tabuľka 3: Počet operácií podpísaných v roku 2015 podľa jednotlivých regiónov (všetky zdroje) Regióny Zdroje tretích strán So zárukou EÚ EIB

na vlastné riziko Spolu Predvstupové krajiny 0 7 14 21 Stredozemie 1 10 1 12 Krajiny Východného partnerstva a Rusko 0 9 0 9 Ázia a Latinská Amerika 0 11 1 12 Južná Afrika 0 1 0 1 Spolu 1 38 16 55 Ako sa uvádza v Tabuľke 4, predvstupové krajiny boli aj v roku 2015 hlavným prijímajúcim regiónom financovania EIB mimo Únie s podpísanými úvermi vo výške 2,5 miliardy EUR, čo predstavuje 38 % celkového financovania v dotknutých regiónoch. V súvislosti s týmto regiónom sa hlavná pozornosť venovala zabezpečeniu dostatočnej finančnej podpory na zabezpečenie inovácie a rastu, najmä v podobe úverov pre malé a stredné podniky a súkromný sektor. Hlavnou prioritou úverov na základe mandátu bolo financovať aj projekty na dosiahnutie väčšej integrácie s európskymi sieťami infraštruktúry. V krajinách Stredomoria dosiahla podpísaná čiastka 1,4 miliardy EUR. Väčšina tejto sumy išla na projekty zameriavajúce sa na poskytovanie podpory sociálnej a ekonomickej infraštruktúre, najmä na projekty v oblasti energetiky (53 %) a dopravy (25 %). Celkovo bolo na základe úverových liniek bankám na poskytovanie úverov malým a stredným podnikom 12 % pridelených. V rámci krajín Východného partnerstva dosiahlo podpísané financovanie výšku 1,5 miliardy EUR, čo predstavuje najvyšší nárast oproti roku 2014 (+ 26 %) zo všetkých regiónov Mandátu, a to aj napriek sankciám Únie voči Rusku. Pokiaľ ide o akčný plán pre Ukrajinu, došlo k podpísaniu 1,3 miliardy EUR, vrátane prvého podpísania garantovanej transakcie (takmer 0,5 miliardy EUR na krytie investičných projektov Medzinárodnej banky pre obnovu a rozvoj na Ukrajine) využívajúcej komplexnú záruku EÚ.

V Ázii, Strednej Ázii a Latinskej Amerike sa celková podpísaná suma znížila oproti roku 2014 o 18 % na 1,1 miliardy EUR. Latinská Amerika predstavuje 55 % celkovej podpísanej sumy, s osobitným zameraním na infraštruktúru a financovanie súkromného sektora v Brazílii a Nikarague. V Južnej Afrike došlo k podpísaniu troch úverov v celkovej výške 150 miliónov EUR na financovanie úverových liniek súkromného sektora bankám, na následné poskytovanie úverov malým a stredným podnikom. Tabuľka 4: Distribúcia finančných operácií EIB podpísaných v roku 2014 v regiónoch, na ktoré sa vzťahuje rozhodnutie (všetky prostriedky), podľa sektorov v miliónoch EUR Predvstupové krajiny Stredozemské krajiny Krajiny Východného partnerstva a Rusko Ázia a Latinská Amerika Južná Afrika Spolu Úverové linky 1 430 175 505 250 150 2 510 Energetika 40 758 477 545 - 1 819 Doprava 562 350 151 233 - 1 296 Voda, čistenie a odvod odpadových vôd 23 125 260 93 - 500 Priemysel 200 2 - - - 202 Služby 135 10 - - - 145 Poľnohospodárstvo, rybárstvo a lesníctvo 120 - - - - 120 Tuhý odpad 13 - 48 - - 61 Rozvoj miest - - 40 - - 40 Celkový súčet 2 522 1 419 1 481 1 121 150 6 693 3.3.VPLYV A PRIDANÁ HODNOTA OPERÁCIÍ EIB Rámec REM umožňuje hodnotenie finančných operácií EIB počas ich celého životného cyklu. Prispieva k výberu spoľahlivých projektov, ktoré sú v súlade s prioritami Únie založenými na konkrétnych výsledkoch a v ktorých zapojenie EIB predstavuje pridanú hodnotu. Vo fáze vyhodnocovania sú stanovené ukazovatele výsledkov s východiskovými hodnotami a cieľmi, ktoré odzrkadľujú očakávané hospodárske, sociálne a environmentálne výsledky operácie. Výsledky sa počas celého životného cyklu projektu porovnávajú s týmito konkrétnymi referenčnými ukazovateľmi výkonnosti a sú predmetom správy po zavŕšení dvoch významných fáz: pri dokončení projektu a tri roky po dokončení projektu (fáza „po dokončení“) pri priamych operáciách, na konci investičného obdobia a na konci životnosti fondov súkromného kapitálu a na konci obdobia prideľovania prostriedkov pri sprostredkovanom poskytovaní úverov. Projekty sa vyhodnocujú podľa troch „pilierov“: i) v pilieri 1 sa hodnotí očakávaný prínos k plneniu priorít Únie a dotknutých krajín, ako aj oprávnenosť na základe cieľov mandátu EIB, ii) v pilieri 2 sa hodnotí kvalita a spoľahlivosť operácie na základe očakávaných výsledkov, iii) v pilieri 3 sa hodnotí očakávaný finančný a nefinančný prínos EIB. Výsledky preskúmaní dokončenia projektov podľa rámca REM spolu s prípadovou štúdiou prvého projektu infraštruktúry, ktorý sa blíži ku koncu, sú zhrnuté v pracovnom dokumente útvarov Komisie. V tejto časti sú prezentované a opísané očakávané výsledky finančných operácií EIB podpísaných v roku 2015 v regiónoch, na ktoré sa vzťahuje mandát. S cieľom predísť dvojitému započítaniu projektov a očakávaných výsledkov budú v tejto správe uvedené len očakávané výsledky a prínos „nových projektov“, t. j. projektov, na ktoré bola v roku 2015 podpísaná prvá zmluva o financovaní (49 nových projektov). Graf 3: Rating na základe rámca REM podľa jednotlivých pilierov – nové operácie podpísané v roku 2015 Z hľadiska prínosu k plneniu cieľov (pilier 1 rámca REM) bolo 33 % nových úverov podpísaných v roku 2015 vyhodnotených ako „výborné“, čo znamená ich vysoký prínos k plneniu vlastných rozvojových cieľov krajín, ako aj priorít Únie pre danú krajinu alebo región. 67 % operácii boli podľa piliera 1 vyhodnotené ako „dobré“. Projekty, ktoré by podľa očakávaní mali mať „dobrý“ prínos, sú v súlade s cieľmi mandátu a ich prínos k plneniu buď vlastných rozvojových cieľov danej krajiny alebo cieľov EÚ by mohol byť vysoký a prínos k plneniu ostatných cieľov by mohol byť mierny. Rating priamo financovaných projektov (pilier 2 rámca REM) je založený na spoľahlivosti projektu, jeho finančnej a hospodárskej udržateľnosti a environmentálnej a sociálnej udržateľnosti. Rating sprostredkovaných operácií je založený na očakávaných výsledkoch vážených pomocou rizikových faktorov meraných na základe spoľahlivosti sprostredkovateľa a kvality prevádzkového prostredia. 2. pilier ukazuje, že rating „výborné“ je možné očakávať iba u jednej novej podpísanej operácie s ekonomickou návratnosťou (ERR) vyššou ako 15 %. Viac ako 85 % nových operácií by podľa očakávaní malo získať rating „dobrý“. Ide o priame operácie s priemernou ekonomickou mierou návratnosti od 10 % do 15 % v prípade infraštrukturálnych projektov alebo o sprostredkované operácie, ktoré prispievajú k rozšíreniu prístupu k financovaniu a rozvoju finančného sektora v dosiaľ vysoko rizikovom prostredí, v ktorom je dosiahnutie výsledkov menej pravdepodobné. Šesť projektov získalo rating „prijateľný“, najmä v dôsledku vysoko rizikového prostredia, ktoré má vplyv na pravdepodobnosť dosiahnutia plánovaných výsledkov. Prínos (pilier 3 rámca REM) sa meria zistením rozdielu medzi príspevkom EIB na investičný projekt a štandardným trhovým financovaním, a to z troch hľadísk: primeranosť finančných zdrojov s ohľadom na potreby projektov, technický prínos EIB, a vplyv z hľadiska zvýšenia noriem a uľahčenia príspevkov z iných zdrojov. V prevažnej väčšine zo 49 nových projektov z roku 2015 je prínosnosť podpory EIB hodnotená ako „významná“ (33) alebo „vysoká“ (7). 9 projektov získalo hodnotenie „mierna“. Stupeň prínosnosti má tendenciu byť vyšší pri zložitých projektoch v menej rozvinutých regiónoch, kde sú potreby navrhovateľov projektu vyššie, a menej výrazné tam, kde EIB jedná s navrhovateľmi a sprostredkovateľmi, ktorí majú množstvo skúseností. Z tohto dôvodu sa väčšina projektov s hodnotením prínosnosti „vysoká“ uskutočnila v regiónoch Východného partnerstva a Stredomoria. Okrem toho bolo hodnotením „mierna“ hodnotených ďalších 5 projektov v regióne predvstupových krajín.

Schopnosť EIB poskytovať dlhodobé financovanie, ktoré je často inak nedostupné je jedným z kľúčových príspevkov banky. Takmer všetky nové operácie v roku 2015 poskytujú navrhovateľom projektov alebo finančným sprostredkovateľom splatnosť, ktorá prekračuje typickú splatnosť dostupnú na miestnych trhoch. Vo väčšine prípadov sa podmienky financovania EIB takmer zhodujú s ekonomickou životnosťou aktív, ktoré majú byť financované. Splatnosť poskytnutá na nové projekty v roku 2015 (v priemere 15 rokov) je odhadom v priemere dva a pol krát vyššia ako splatnosť dostupná na miestnom trhu. Pri vybraných operáciách môže EIB použiť rozdielne mechanizmy, aby bola schopná absorbovať riziko výmenných kurzov. Týmto sa môže zatraktívniť financovanie pre veriteľov, vrátane konečných príjemcov sprostredkovaných operácií, ktorých aktivity sa sústredia na domáce trhy. V rámci regiónov ELM ťažili z financovania miestnej mene tri úverové linky. EIB sa snaží popri svojich pôžičkách mobilizovať a riadiť granty tretích strán. Sú významným zdrojom prínosnosti, predovšetkým v krajinách Stredomoria, ako aj v krajinách Východného partnerstva. V roku 2015 ťažilo z grantov dvanásť nových projektov. Úloha EIB sa tiež ukázala byť dôležitá z pohľadu zvyšovania štandardov, mobilizácie zdrojov a technického prínosu. 4.SPOLUPRÁCA EIB S OSTATNÝMI SUBJEKTMI 4.1 SPOLUPRÁCA S KOMISIOU Mandát si vyžaduje, aby Komisia, ESVČ a EIB spolupracovali a posilnili zosúladenie vonkajších činností EIB s cieľmi vonkajšej politiky Únie, aby sa maximalizovala súčinnosť medzi financovaním EIB a rozpočtovými zdrojmi Únie, a to najmä prostredníctvom pravidelného a systematického dialógu a včasných konzultácií o politikách, stratégiách a zdrojoch vhodných projektov. V roku 2015 sa naďalej uplatňovalo Memorandum o porozumení medzi Komisiou, ESVČ a EIB (revidované v roku 2013), pokiaľ ide o spoluprácu a koordináciu v regiónoch, na ktoré sa vzťahuje mandát, napr. prostredníctvom výmeny informácií o zdrojoch vhodných projektov a kontaktných údajov. Kombinované mechanizmy sa prejavujú na silných vzťahoch spolufinancovania s inými medzinárodnými finančnými inštitúciami (ďalej len „MFI“) a zblížení s politikami a prioritami Únie v každom príslušnom kontexte konkrétnej krajiny s cieľom maximalizácie zamýšľaného vplyvu financovaného grantmi Únie. Riadiaca štruktúra týchto inštitúcii okrem toho pred predložením projektu, v rámci ktorého dôjde k miešaniu dotačných prostriedkov s úverom EIB, umožňuje a vyžaduje úzku koordináciu a spoluprácu s Komisiou, ESVČ a inými MFI. EIB v roku 2015 pokračovala v aktívnej účasti na regionálnych mechanizmoch kombinovaného financovania. Došlo k schváleniu alebo podpísaniu 197 miliónov EUR z príspevkov do rozpočtu Únie, ktoré doplnia financovanie EIB v regiónoch ELM (108 miliónov EUR z rozpočtových prostriedkov Únie doplní úvery EIB v rámci investičného nástroja európskej susedskej politiky, 62 miliónov EUR v rámci investičného nástroja pre západný Balkán, 10 miliónov EUR v rámci investičného nástroja pre Latinskú Ameriku a 2 milióny EUR v rámci investičného nástroja pre Strednú Áziu). EIB úzko spolupracovala s Komisiou v rámci technickej skupiny expertov platformy EÚ pre kombinované financovanie v rámci vonkajšej spolupráce (EUBEC). Podrobný zoznam podpísaných alebo schválených operácií riadených EIB a financovaných z rozpočtu Únie (technická pomoc, granty, fondy) za rok 2015 je uvedený v pracovnom dokumente útvarov Komisie. V januári 2016 prijala Komisia nový balík proti daňovým únikom obsahujúci radu iniciatív na silnejší a koordinovanejší postoj EÚ proti zneužívaniu daní z príjmu právnických osôb – v rámci jednotného trhu aj mimo neho. Balík sa ďalej rozširuje na kritériá, ktoré sa skladajú z dobrej správy daní, vrátane opatrení na boj proti agresívnemu daňovému plánovania. Balík odzrkadľuje diskusie v Rade, odporúčania Európskeho parlamentu, ako aj výsledky projektu týkajúceho sa narúšania daňových základov a presunu ziskov OECD. V tejto súvislosti a v súlade s rozsiahlymi odbornými znalosťami skupiny EIB a jej vedúcou pozíciou pri presadzovaní najlepších postupov v daňovej transparentnosti a efektívnom zdanení Komisia aktívne rokuje s EIB o tom, ako by sa politika banky, ktorá nie je v zhode s jurisdikciou, mala upraviť, aby odrážala spomínané nové opatrenia proti daňovým únikom. Podrobné aspekty medziinštitucionálnej spolupráce medzi EIB, Komisiou a ESVČ na podporu priorít Únie i partnerských krajín v týchto regiónoch možno nájsť v pracovnom dokumente útvarov Komisie. 4.2. SPOLUPRÁCA S EURÓPSKYM OMBUDSMANOM V memorande o porozumení podpísanom medzi EIB a európskym ombudsmanom v roku 2008 sa stanovuje základ dvoch fáz mechanizmu EIB na vybavovanie sťažností – vnútornej (mechanizmus EIB na vybavovanie sťažností) a vonkajšej (ombudsman), ktorý schválilo predstavenstvo EIB v roku 2010 po rozsiahlych verejných konzultáciách. Memorandom sa dosiahlo spoločné porozumenie cieľa a jeho jednotné uplatňovanie vo všetkých vnútorných a vonkajších častiach, s osobitným dôrazom na tieto prvky: • existenciu účinného vnútorného mechanizmu vybavovania sťažností (mechanizmus EIB na vybavovanie sťažností), ktorý sa zaoberá sťažnosťami, ktoré podali EIB externé subjekty, a to v rámci všetkých prevádzkových jednotiek EIB, • pokiaľ ide o sťažnosti týkajúce sa operácií mimo Únie vrátane externých mandátov, ombudsman sa zaväzuje systematicky využívať právomoc vlastnej iniciatívy na vybavenie sťažností, ak sťažovateľ nie je občanom ani obyvateľom Únie, • rozsah preskúmania sťažnosti ombudsmanom, pričom sa ako potrebný predchádzajúci postup uznáva mechanizmus EIB na vybavovanie sťažností. Počas roka 2015 nedostal ombudsman žiadne sťažnosti týkajúce sa činností EIB v regióne externého pôžičkového mandátu. Avšak v nadväznosti na kritiku ombudsmana, ktorá bola v roku 2014 nasmerovanú na banku a týkala sa procesu verejného obstarávania projektu koridoru V c) v Bosne a Hercegovine, vykonala banka v roku 2015 audit svojho monitorovania procesov verejného obstarávania. 4.3. SPOLUPRÁCA S MEDZINÁRODNÝMI FINANČNÝMI INŠTITÚCIAMI Spolupráca s ďalšími MFI je neoddeliteľnou súčasťou činností EIB a siaha od dialógu o inštitucionálnych záležitostiach, horizontálnych témach a tematických otázkach cez vzájomné konzultácie až po zlepšené formy operačného spolufinancovania a spoločnej deľby práce. Dialóg medzi medzinárodnými finančnými inštitúciami sa uskutočňuje najmä v rámci špecializovaných pracovných skupín, ktoré sa pravidelne stretávajú, aby si vymieňali najlepšie postupy alebo riešili konkrétne otázky. V roku 2015 pokračovala EIB v spolupráci s ostatnými multilaterálnymi rozvojovými bankami na rozvojovom programe na obdobie po roku 2015, a najmä na vypracovaní spoločného prístupu k úlohám vo vzťahu k financovaniu rozvoja. Kľúčovými medzinárodnými udalosťami boli Tretia medzinárodná konferencia o financovaní rozvoja (Addis Abeba), samit OSN (New York) a Konferencia zmluvných strán, ktorá bola súčasťou Rámcového dohovoru Organizácie Spojených národov o zmene klímy v Paríži (COP 21). V tejto súvislosti EIB zintenzívnila spoluprácu s ostatnými multilaterálnymi rozvojovými bankami a významne sa podieľala na autorstve niekoľkých dôležitých správ s multilaterálnymi rozvojovými bankami (MRB) a MMF. Predovšetkým spoločná správa „Od miliárd k biliónom: príspevky MRB ku financovaniu rozvoja“, ktorá bola publikovaná pred začatím konferencie v Addis Abeba v Júli 2015 mala významný vplyv pri nasmerovaní pozornosti na spoločné aj samostatné úspechy multilaterálnych rozvojových bánk a na značné rozširovanie, ktoré je potrebné.